Kolonnade ontruim ná bomdreigementKolonnade-winkelsentrum Inkopiegangers en personeel moes Dinsdagmiddag inderhaas die Kolonnade-winkelsentrum in Pretoria-Noord ontruim ná ŉ bomdreigement ontvang is. Die winkelsentrum het in ŉ verklaring op hul Facebook-blad gesê dat nood- en ontruimingsprosedures onmiddellik gevolg is. “Dit sluit in dat alle klante en personeel by ŉ versamelpunt bymekaargekom het in die oop parkeerterreine.” Die polisie se honde-bomeenheid is na die toneel ontplooi om die gebou te deursoek. “Die veiligheid van die klante en huurders is van uiterste belang vir ons en daarom kan dié waarskuwings nie ligtelik opgeneem word nie. “ Die sentrumbestuur het onderneem om almal op hoogte tye hou deur middel van sosialemediaplatforms en noodbeamptes by die versamelpunte. Xander Loubser, woordvoerder en paramedikus van Best Care-ambulansdienste, het gesê die bomdreigement was glo by die FNB-bank in dié sentrum. “Bestcare-ambulansdienste staan by as daar enige ander inligting of beserings aangemeld word,” het Loubser gesê. Die sentrum sal weer oopgestel word nadat die gebou veilig verklaar is. Maroela Media wag op kommentaar van die polisie.